Адзін з самых яркіх і самабытных пісьменнікаў у гісторыі беларускай нацыянальнай літаратуры Максім Танк (Скурко Яўген Іванавіч) быў чалавекам вялікага прыроднага дару, надзвычайнага таленту, рэдкай духоўнай чысціні. У сваёй эстэтычнай праграме ён шмат увагі надаваў паэтычнаму майстэрству, праву творцы на пошук, эксперымент у мастацтве. Творчасці пісьменніка ўласцівы жанравае і стылявое багацце, шырокамаштабнасць, разнастайныя мастацкія формы і сродкі, інтэлектуалізм, псіхалагізм. Максім Танк быў таксама вядомым грамадскім і дзяржаўным дзеячам.

Нарадзіўся будучы паэт у в. Пількаўшчыне Мядзельскага раёна Мінскай вобласці ў сялянскай сям’і. Дзяцінства і юнацтва хлопчыка прыпалі на складаныя і супярэчлівыя падзеі Першай сусветнай вайны, калі Яўген з бацькамі-бежанцамі апынуўся ў Маскве. У 1922 г. сям’я вярнулася ў Пількаўшчыну. Вучыўся ў польскай сямігодцы, Вілейскай, Радашковіцкай, Віленскай гімназіях. Разам з паэтам і мастаком Я. Гарохам выпусціў у 1931 г. рукапісны часопіс “Пралом”, дзе пад псеўданімам А. Граніт змясціў свае першыя вершы. 7 красавіка 1932 г. у львоўскай газеце-аднадзёнцы “Беларускае жыццё” верш “Заштрайкавалі гіганты-коміны” быў падпісаны псеўданімам Максім Танк. З’явіўшыся ў друку, гэта літаратурнае імя амаль адразу стала сімвалам узрастаючай і неадольнай моцы заходнебеларускай паэзіі і культуры. За ўдзел у падпольнай камсамольскай рабоце ў 1932 г. быў арыштаваны і зняволены ў Лукішскую турму (вызвалены пад заклад). Там пры падтрымцы палітвязняў арганізаваў падпольнае выданне рукапіснага часопіса “Краты” (выйшла шэсць нумароў). Пасля вызвалення працаваў інструктарам ЦК КСМЗБ (1932–1933), вёў рэвалюцыйную дзейнасць на Віленшчыне і Навагрудчыне. У другой палове 1930-х гг. – на рабоце ў легальных выданнях, якія выяўлялі ідэі антыфашысцкага Народнага фронту: газетах “Наша воля”, “Беларускі летапіс”, што выдаваў Р. Шырма, часопісе “Калоссе”. Тут ён друкаваў вершы, апавяданні, літаратурна-крытычныя і публіцыстычныя артыкулы, дзе адстойваў ідэі супраціўлення фашызму, нацыянальнага вызвалення. Не раз арыштоўваўся, каля двух гадоў прасядзеў у турмах. З 1939 г. працаваў у сельскім камітэце, газеце “Віленская праўда”, вілейскай абласной “Сялянскай газеце”. У пачатку Вялікай Айчыннай вайны М. Танк эвакуіраваўся ў г. Саратаў, дзе ўступіў у народнае апалчэнне. Затым быў накіраваны на Бранскі фронт. Працаваў у газеце “За Савецкую Беларусь”, якую рэдагаваў М. Лынькоў, рэдакцыі газеты-плаката “Раздавім фашысцкую гадзіну”. Пасля вайны – у часопісе “Вожык”. У 1948–1967 гг. быў галоўным рэдактарам часопіса “Полымя”. У 1958–1991 гг. ён з’яўляўся старшынёй Рэспубліканскага камітэта савецка-польскай дружбы, у 1966–1986 гг. – сакратаром праўлення Саюза пісьменнікаў СССР, у 1967–1990 гг. – старшынёй праўлення Саюза пісьменнікаў Беларусі, з 1991 г. – старшынёй Таварыства “Беларусь – Польшча”. Быў таксама кандыдатам у члены ЦК КПБ (1961–1966), членам ЦК КПБ (1966–1990), дэпутатам Вярхоўнага Савета СССР (1969–1989) і БССР (1947–1971), старшынёй Вярхоўнага Савета БССР (1963–1971).

Ранняя ідэйна-палітычная сталасць аўтара, шырыня светапогляду, шырокае знаёмства з творчасцю класікаў беларускай, рускай, украінскай і польскай літаратуры, еўрапейскай культурай, грунтоўнае веданне фальклору абумовілі хуткае станаўленне М. Танка як мастака слова. Прадметам паэзіі з’яўлялася ўся рэчаіснасць, якая акружала яго. У многіх творах сцвярджаецца еднасць чалавечага і прыроднага пачаткаў, іх вечнасць і велічнасць. Лёс і духоўны свет людзей выяўлены ім у грамадзянскай, філасофскай, пейзажнай і інтымнай лірыцы, гумарыстычных і сатырычных вершах, баладах, песнях, казках, героіка-рамантычных паэмах. Выдатнымі з’явамі літаратурнага жыцця Заходняй Беларусі сталі зборнікі М. Танка “На этапах” (1936), “Журавінавы цвет” (1937), “Пад мачтай” (1938) і паэма “Нарач” (1937), дзе сцвярджаецца рэвалюцыйна-рамантычны тып паэта-змагара. Лірычны герой большасці твораў прываблівае натуральнасцю паводзін і ўчынкаў, чалавечнасцю, цвёрдай верай у народныя ідэалы, жыццесцвярджальныя сілы грамадства. Хрэстаматыйным стаў верш “Паслухайце, вясна ідзе...” (1937), які характарызуецца багаццем духоўнага свету асобы, чуйнасцю да хараства, гарачым пратэстам супраць прыгнёту. Кветка бэзу выступае ўвасабленнем прыгажосці, гармоніі і паўнаты жыцця, такога недасягальнага для вязняў:

А ён расцвіў, агнём гарыць,

Такім пахучым, мяккім, сінім,

На дрот калючы, на муры,

Як хустку, полымя ускінуў.

 Патрыятычныя творы ваенных гадоў склалі кнігі “Вастрыце зброю” і “Праз вогненны небасхіл” (абедзве 1945). Пераважаюць сатырычна-выкрывальныя і публіцыстычна-пафасныя жанры. Заклікі змагацца супраць ворагаў, нічога не шкадаваць дзеля перамогі, паэтызацыя подзвігу воінаў, услаўленне бессмяротнасці роднага краю, народа, культуры і мовы – асноўныя матывы ваеннай лірыкі (“Беларусь”, “Падымайся, Беларусь”, “Не шкадуйце, хлопцы, пораху”, “Родная мова” і інш.). У паэме “Янук Сяліба” (1943) на шырокім эпічным матэрыяле паказаў героіку партызанскага руху ў Беларусі. Вельмі насычаным і плённым на духоўна-мастацкія здабыткі з’явіўся для М. Танка пасляваенны перыяд творчасці. У зборніках “Каб ведалі” (1948, Дзяржаўная прэмія СССР 1948), “На камні, жалезе і золаце” (1951), “У дарозе” (1954), “След бліскавіцы” (1957, Літаратурная прэмія імя Я. Купалы 1959) гучаць гордасць народа-пераможцы, радасць працы, сум па ахвярах. Тэма памяці скразная ў яго лірыцы, перажытае прысутнічае і штораз паўстае ў свядомасці:

Дрэвы забылі пра буры і страты,

Раны свае загаіла зямля.

Толькі нічога забыць не змагла ты,

Памяць мая!

 (“Дрэвы забылі пра буры і страты”)

 Паэт звяртаўся да гісторыі Беларусі, фальклорных сюжэтаў, славіў цяжкую, але пачэсную працу рабочых і хлебаробаў. Паглыбленне гуманістычнага пачатку, узмацненне філасафічнасці лірыкі, пашырэнне і ўдасканаленне сродкаў паэтычнага выяўлення сталі вядучымі стылёвымі дамінантамі творчасці М. Танка 1960–1980-х гг. Моцная сувязь з беларускай народна-песеннай творчасцю, фальклорам, характэрная для ўсёй лірыкі паэта, непасрэдна выяўляецца ў творах для дзяцей (кнігі “Галінка і верабей” (1946), “Казкі лірніка” (1948), “Ехаў казачнік Бай” (1955), “Светлячок” (1970), “Быліна пра касмічнае падарожжа мураша Бадзіні” (1979), “Лемантар” (1993)). Высокую ацэнку крытыкаў і літаратуразнаўцаў, усёй тагачаснай грамадска-культурнай супольнасці атрымалі яго зборнікі “Мой хлеб надзённы” (1962, Дзяржаўная прэмія Беларусі імя Я. Купалы 1966), “Хай будзе святло” (1972), “Нарачанскія сосны” (1972, Ленінская прэмія 1978), “Дарога, закалыханая жытам” (1976), “Прайсці праз вернасць” (1979, Літаратурная прэмія імя А. Фадзеева 1980), “За маім сталом” (1984), “Паслухайце, вясна ідзе” (1990), “Errata” (1996). Выступаў М. Танк і як празаік-дакументаліст (кніга-дзённік “Лісткі календара” (1970)). Пераклаў на беларускую мову многія творы А. Пушкіна, У. Маякоўскага, А. Міцкевіча, Ю. Славацкага, У. Бранеўскага і інш. За пераклады польскай паэзіі атрымаў Літаратурную прэмію Таварыства польска-савецкай дружбы (1958), прэмію таварыства аўтараў “ZAIKS” (1969). Творы М. Танка перакладзены на розныя мовы свету. Песні, кантаты, араторыі на словы класіка беларускай літаратуры пісалі Л. Абеліёвіч, М. Аладаў, У. Алоўнікаў, А. Багатыроў, Т. Дзядзюля, І. Лучанок, У. Мулявін, П. Падкавыраў, А. Пахмутава і інш.

 За вялікую і плённую грамадска-культурную дзейнасць і багатую літаратурна-творчую працу М. Танку былі прысвоены высокія званні народнага паэта Беларусі (1968), Героя Сацыялістычнай Працы (1974). Ён быў узнагароджаны шматлікімі дзяржаўнымі ордэнамі і медалямі. З’яўляўся ганаровым грамадзянінам г. Мінска (1987), г. п. Радашковічы Маладзечанскага раёна (1992). Да творчасці паэта, якая стала сучаснай беларускай літаратурнай класікай, будзе звяртацца яшчэ не адно пакаленне як да крыніцы цяпла і дабрыні, веры і аптымізму, духоўнасці і маралі. Кнігі М. Танка вучаць здзіўляцца хараству і цуду жыцця, умець адчуваць красу ў свеце.

 Матэрыял падрыхтаваны ў 2012 г.